08.07.2006 22:01  Kadri Bank   Külm talv ja suvine pikk põud on maasikakasvatajate saaki küll tublisti vähendanud, kuid  ka selle korjamiseks napib Maasikafestivalile tulnud kasvatajate sõnul töölisi, vahendas Aktuaalne kaamera.    "Nagu täna näha, müüa on võimalik, aga kuidas leida korjajat, kes sellise kuumuse käes selle maasika ära korjaks, vat see on tõsine probleem," ütles Utsu talu peremees Madis Pennar.    Marjamaa talu peretütre Rete Kalderi sõnul tuleb linnast rahvast juurde, aga on märgatav tendents, et korjajaid on palju vähem, kui on eelmistel aastatel olnud.    Maasikakorjajate värbamise teeb raskeks see, et saagi suurus kõigub, seetõttu on ka tööjõudu raske planeerida. Kuna tegu on hooajalise tööga eelistavad inimesed Pennari sõnul püsivamaid teenimisvõimalusi.    Maasikakasvatajate Liidu esimehe Siim Kabritsa sõnul võiks riik aidata ajutist tööjõudu sisse tuua. Põllumajandusministri Ester Tuiksoo ütles, et töötajate leidmises on riigil roll väike. "See on ikkagi tööpakkuja ja tööandja või töövõtja suhe. Aga praegu peaks olema ka see ju koolilastel väga  meeldiv amet," lisas Tuiksoo,    Kasvatajate hinnangul ei ole nii noor tööjõud alati kõige tõhusam. "Meil nüüd küll korjavad Tallinna noored, väga vahvad noored, aga ikkagi nad ei ole harjunud ja ei jõua koguseliselt nii palju korjata," ütles Kalder.    Lisaks on probleemiks ka nn libakasvatajad, kes müüvad importmarju kohalike nime all. Selle lahenduseks on nii ministri kui ka talunike hinnangul astumine maasikakasvatajate liitu, kus kontrollitakse marjade päritolu.